Ο **Μητροπολίτης Μόρφου Νεόφυτος** (κατά κόσμον Όμηρος Μασούρας, Πάνω Ζώδεια Επαρχία Λευκωσίας 21 Ιανουαρίου 1962)  είναι Ελληνοκύπριος κληρικός της Ορθόδοξης Εκκλησίας και επίσκοπος της Αυτοκέφαλης Εκκλησίας της Κύπρου. Εξελέγη Μητροπολίτης Μόρφου στις 13 Σεπτεμβρίου 1998.

Βιογραφικά στοιχεία
-------------------

Ο κατά κόσμον Όμηρος Μασούρας γεννήθηκε το 1962 στην Πάνω Ζώδεια, κοντά στη Μόρφου της Επαρχίας Λευκωσίας. Εκεί έζησε τα πρώτα 12 χρόνια της ζωής του. Τα παιδικά του χρόνια σημαδεύτηκαν από τον θάνατο του πατέρα του στα οκτώ του χρόνια, ενώ στην ηλικία των 12 βίωσε την τουρκική εισβολή στην Κύπρο και τον θάνατο του μεγαλύτερου αδερφού του, Πέτρου. Ως πρόσφυγας πλέον, πέρασε τα εφηβικά του χρόνια στον προσφυγικό συνοικισμό των Λατσιών, έξω από την Λευκωσία. Το 1979 ξεκίνησε να σπουδάζει στην Νομική Σχολή του ΕΚΠΑ.

Στις 27 Δεκεμβρίου 1987 χειροτονήθηκε διάκονος από τον Μητροπολίτη Κιτίου Χρυσόστομο και στις 19 Δεκεμβρίου 1993 πρεσβύτερος. Υπηρέτησε ως διάκονος και εφημέριος στην Μητρόπολη Κιτίου. Στις 13 Σεπτεμβρίου 1998 χειροτονήθηκε Μητροπολίτης Μόρφου.

Απόψεις
-------

Τον Ιούλιο του 2019 αντιδράσεις προκάλεσαν οι απόψεις του για την συσχέτιση της ομοφυλοφιλίας με το πρωκτικό σεξ κατά τη διάρκεια της εγκυμοσύνης.    Ο ίδιος ανέφερε ότι μετέφερε απλά τα λόγια του Αγίου Πορφυρίου. Ο αρχηγός της Κυπριακής Αστυνομίας, διέταξε τον Αύγουστο την άμεση διερεύνηση της υπόθεσης των δηλώσεων. Στο πόρισμα της Αστυνομίας που ανακοινώθηκε τον Σεπτέμβριο του ίδιου έτους δεν διαπιστώθηκε διάπραξη ποινικού αδικήματος.

Το 2020, αντιτάχθηκε στην αναγνώριση της αυτοκεφαλίας της Ορθόδοξης Εκκλησίας της Ουκρανίας, καταψηφίζοντας σχετική πρόταση στην Ιερά Σύνοδο. Σε προηγούμενες δηλώσεις του είχε υποστηρίξει ότι αναγνωρίζει ως κανονικό προκαθήμενο τον μητροπολίτη Κιέβου Ονούφριο της Ουκρανικής Ορθόδοξης Εκκλησίας (Πατριαρχείο Μόσχας).

Τον Ιούνιο του 2021 η Εκκλησία της Ελλάδος, δια του Αρχιεπισκόπου Αθηνών Ιερώνυμου, έστειλε επιστολή προς τον Αρχιεπίσκοπο Κύπρου και διαμαρτυρήθηκε για τις θέσεις του Νεόφυτου απέναντι στην πανδημία του κορονοϊού θεωρώντας πως όσα λέει επηρεάζουν και παρασύρουν το ποίμνιο της Εκκλησίας της Ελλάδας.

Τον Ιανουάριο του 2023 δεν παρέστη στην ενθρόνιση του νέου Αρχιεπισκόπου Κύπρου Γεωργίου, λόγω της διαφωνίας του σχετικά με την αναγνώριση της Ορθόδοξης Εκκλησίας της Ουκρανίας, και της παρουσίας εκπροσώπων της στην τελετή.

Παραπομπές
----------

1. ↑  «Επισκοπή Σόλων». *Ιερά Μητρόπολις Μόρφου*. Αρχειοθετήθηκε από το πρωτότυπο στις 20 Μαρτίου 2020. Ανακτήθηκε στις 20 Μαρτίου 2020.
2. 1 2  Καλατζής, Μανώλης. «Ο Όμηρος από τη Ζώδια ως την Επισκοπή Μόρφου».. Ανακτήθηκε στις 2020-03-20.
3. 1 2  «Βιογραφικό». *Ιερά Μητρόπολις Μόρφου*. Αρχειοθετήθηκε από το πρωτότυπο στις 2 Μαρτίου 2020. Ανακτήθηκε στις 20 Μαρτίου 2020.
4. ↑  «Μητροπολίτης Μόρφου: Το πρωκτικό σεξ μεταξύ των γονιών προκαλεί ομοφυλοφιλία». *ΠΟΛΙΤΗΣ*. 25 Ιουλίου 2019. Ανακτήθηκε στις 26 Ιουλίου 2019.
5. ↑  «Μητροπολίτης Μόρφου: Το πρωκτικό σεξ μεταξύ των γονιών προκαλεί ομοφυλοφιλία». 25 Ιουλίου 2019.
6. ↑  «Σάλος από τις δηλώσεις του Μητροπολίτη Μόρφου οτι το πρωκτικό σεξ γονιών δημιουργεί ομοφυλόφιλους». 26 Ιουλίου 2019.
7. ↑  Αστυνομική έρευνα για τις ομοφοβικές δηλώσεις του μητροπολίτη Νεόφυτου, 1/8/2019, efsyn.gr
8. ↑
9. ↑  Οι προεκτάσεις της απόφασης της Ιεράς Συνόδου για το Ουκρανικό
10. ↑  «Μόρφου: "Για την Κύπρο κανονικός Επίσκοπος Κιέβου είναι ο Ονούφριος"». orthodoxia.info. 11 Δεκεμβρίου 2019.
11. ↑  Ο Μόρφου εξόργισε την Εκκλησία της Ελλάδας, ΤO ΒΗΜΑ, 09.06.2021
12. ↑  «Λειτουργία από δύο Ιεράρχες της Ουκρανίας για τους Ουκρανούς που ζουν στην Κύπρο». RIKNEWS.COM. 7 Ιανουαρίου 2023.
13. ↑  Κύπρος: Ο Μητροπολίτης Μόρφου δεν θα παραστεί στην ενθρόνιση του Αρχιεπισκόπου λόγω... «Χαζάρου» Ζελένσκι
14. ↑  «Πυρά Μητροπολίτη Μόρφου κατά «Χάζάρου» Ζελένσκι – Γιατί δεν πάει στην ενθρόνιση». ΤΟ ΒΗΜΑ. 7 Ιανουαρίου 2023.